Dit bring die dodetal op nege te staan nadat ŉ brand Sondag in die vroeë oggendure by die lodge uitgebreek het.
Ramatseba het nie bevestig dat dit die oorskot van die sewejarige Inge Bauer is nie. Inge word sedert die brand uitgebreek het, vermis.
Nege lede van die drie gesinne is in die brand dood. Hendri Carstens (37) het Sondagaand in die waakeenheid van die Christiaan Barnard-hospitaal in Kaapstad aan sy beserings beswyk. Hy was die laaste oorlewende van sy gesin nadat sy vrou, Dané (32), en hul twee seuntjies, Pierre (5) en Magiel (3), ook in die brand omgekom het.
Brian Scott, bestuurder van die oord, het vroeër gesê die lodge het aan die brand geraak terwyl die gaste geslaap het. Die gesinne het in ŉ houthuis met ŉ grasdak tuisgegaan.